題清軒
作者：劉才邵
朝代：宋

paragraphs: 大江之源發乎岷山，蓄餘怒於瞿塘。
混衆流以東下，渺翻空而湯湯。
天風下兮蹵縞練，白浪如山衝馬當。
邈不知其所止，接雲海之茫茫。
魚龍並育細不遺，龍驤萬斛浮若飛。
噴雪霓兮散霧雨，功利浩博難盡窺。
眷彼溪谷流，夫豈不清泚。
飛鷗墮影魚依空，水濺濺兮石齒齒。
景趣信佳傷險狹，纔可濯纓兼洗耳。
清乎清乎期及物，清不能容徒潔已。
知公博覽眼不寒，築室雖小識量寛。
聖朝撥亂收群策，難擅丘壑眈雲山。
願公爲萬里之長江，勿作細流之驚湍。